Σε συνέντευξη που παραχώρησε στην εφημερίδα «RealNews», η Ο. Γεροβασίλη υποστήριξε πως «η κυβέρνηση μετά από οκτώ χρόνια εθνικής δοκιμασίας θα στρίβει το τιμόνι εκεί που εκτιμά ότι χρειάζεται», επισημαίνοντας ότι στόχος τους η «σημαντική αύξηση στοχευμένων κοινωνικών δαπανών, που θα υπερβούν κατά τις εκτιμήσεις του οικονομικού μας επιτελείου περίπου το 1 δισ. ευρώ».

Χωρίς να κάνει συγκεκριμένη αναφορά σε χρονοδιάγραμμα, δήλωσε πως «η αύξηση του κατώτατου μισθού και η επαναφορά των συλλογικών συμβάσεων μπαίνουν ακόμη πιο δυναμικά στην ατζέντα» και πρόσθεσε ότι στη Διεθνή Έκθεση Θεσσαλονίκης (ΔΕΘ) θα παρουσιαστούν τα επόμενα βήματα, που αφορούν την περαιτέρω ενίσχυση του κοινωνικού κράτους.

Ερωτηθείσα για τη μεταρρύθμιση της Δημόσια Διοίκησης, εκτίμησε ότι «για πρώτη φορά αποκομματικοποιείται», ενώ «η Ελλάδα συγκαταλέγεται πλέον στις κορυφαίες χώρες του κόσμου στον τομέα της ηλεκτρονικής διακυβέρνησης».

Τέλος, έβαλλε κατά της Νέας Δημοκρατίας, υποστηρίζοντας πως το κόμμα της αξιωματικής αντιπολίτευσης έχει ως στόχο του την προώθηση νεοφιλελεύθερης ακροδεξιάς πολιτικής και ποντάρει στην προπαγάνδα σκοτεινών στιγμών της ιστορίας. «Έχει υποβιβαστεί σε ένα υβρίδιο νεοφιλελεύθερης ακροδεξιάς, έρμαιο διαπλεκόμενων συμφερόντων και οικογενειοκρατίας, που διακατέχεται από ρεβανσισμό και παράγει μόνο ψευδείς ειδήσεις και προπαγάνδα σκοτεινών στιγμών της ιστορίας».